
Κο Χρήστο Φώλια 

Υφυπουργό Οικονομίας και Οικονομικών 

Κοινοποίηση:
Κο Κ. Μουσουρούλη 

Γενικό Γραμματέα Επενδύσεων και Ανάπτυξης 

Υπουργείου Οικονομίας και Οικονομικών 

Θέμα:
Προτάσεις της ΚΕΔΚΕ για το νέο Προσχέδιο Νόμου για τη διαχείριση, έλεγχο και εφαρμογή αναπτυξιακών παρεμβάσεων και για τα Κριτήρια Διαχειριστικής Επάρκειας των Ο.Τ.Α. για την προγραμματική περίοδο 2007-2013. 
Κατ’ αρχή θα ήθελα να επισημάνω, το ότι στο νέο Σχέδιο Νόμου έχουν περιληφθεί αρκετές από τις προτάσεις μας (ΚΕΔΚΕ 1758/17-05-2007)  αυτό δημιουργεί κλίμα ουσιαστικού διαλόγου μεταξύ μας για περαιτέρω βελτίωση του Σχεδίου Νόμου του Υπουργείου σας για την προγραμματική περίοδο 2007-2013. 
Υπάρχουν όμως ορισμένα ζητήματα που προέκυψαν από τις νέες ρυθμίσεις και εκκρεμούν οι προτάσεις μας που δεν ενσωματώθηκαν. Για το λόγο αυτό σας στέλνω συνημμένα: (α) το κείμενο Παρατηρήσεων και Προτάσεων της ΚΕΔΚΕ επί του νέου Προσχεδίου Νόμου και (β) το κείμενο της Απόφασης του Δ.Σ. της ΚΕΔΚΕ για τα κριτήρια διαχειριστικής επάρκειας δικαιούχων των Ε.Π. της περιόδου 2007-2013. Τα δυο κείμενα αυτά εγκρίθηκαν ομόφωνα από το Διοικητικό Συμβούλιο της ΚΕΔΚΕ στη συνεδρίασή του της 20.06.2007. 

Από τις προτάσεις που επισυνάπτονται, θα ήθελα να υπογραμμίσω αυτές που αφορούν τα Προγράμματα Τοπικής Ανάπτυξης, τις Ομάδες Υποστήριξης των ΤΕΔΚ, το Πρόγραμμα Υποστήριξης των Ο.Τ.Α. και την ΔΗΜΟΣ Α.Ε., που αποτελούν τις αναγκαίες προϋποθέσεις για να αναλάβει η ΚΕΔΚΕ απέναντι στην Πολιτεία την ουσιαστική ευθύνη βελτίωσης της αποτελεσματικής συμμετοχής της πρωτοβάθμιας Τοπικής Αυτοδιοίκησης στο σχεδιασμό και την εφαρμογή των Εθνικών και των Ευρωπαϊκών Αναπτυξιακών Προγραμμάτων. 
Όσον αφορά τα κριτήρια διαχειριστικής επάρκειας των Ο.Τ.Α. ως δικαιούχων των Επιχειρησιακών Προγραμμάτων της περιόδου 2007-2013, σας ενημερώνουμε ότι το Δ.Σ. της ΚΕΔΚΕ αποφάσισε να ζητήσει από την Ε.Ε.Τ.Α.Α., σε συνεργασία με την Μ.Ο.Δ., να εκπονήσει το συντομότερο δυνατό τα αναγκαία εγχειρίδια επιβεβαίωσης, ώστε να προτείνουμε στο Υπουργείο Οικονομίας και Οικονομικών την γ’ εναλλακτική λύση του από 04.05.2007 σχετικού εγγράφου σας. Ταυτόχρονα, προγραμματίζουμε να πληροφορήσουμε τους πρωτοβάθμιους Ο.Τ.Α. για την πρωτοβουλία μας αυτή, ώστε να μη σπεύσουν σε άλλες λύσεις που δεν είναι στην παρούσα φάση οι οικονομικότερες και οι καταλληλότερες για την Τοπική Αυτοδιοίκηση.

Νικήτας Κακλαμάνης 
Πρόεδρος ΚΕΔΚΕ 
